ธนชาตออกมาตรการช่วยลูกค้าน้ำท่วม
ธนชาต-นครหลวง ออกมาตรการ พัก-ผ่อนผัน-ขยายเวลา การชำระหนี้ช่วยลูกค้าน้ำท่วม
20 ก.ย. 2554

ธนชาต-นครหลวง ออกมาตรการ พัก-ผ่อนผัน-ขยายเวลา การชำระหนี้ช่วยลูกค้าน้ำท่วม
นายสมเจตน์  หมู่ศิริเลิศ  ประธานเจ้าหน้าที่บริหารและกรรมการผู้จัดการใหญ่ ธนาคารธนชาต เปิดเผยว่า ธนาคารได้ออกมาตรการช่วยเหลือลูกค้าผู้ประสบภัยน้ำท่วม  ทั้งลูกค้ารายย่อยบุคคลธรรมดา และธุรกิจเอสเอ็มอี  โดยให้พักชำระหนี้สินเชื่อเช่าซื้อรถยนต์ได้สูงสุด 90 วัน พร้อมขยายระยะเวลาผ่อนชำระออกไปได้อีกสูงสุด 12 เดือน  เดือน  โดยใช้อัตราดอกเบี้ยอ้างอิงตามสัญญาเดิม แต่ไม่ต่ำกว่า 2.25% ต่อปี  รวมถึงจะได้รับการยกเว้นค่าธรรมเนียมปรับหนี้คงค้าง และค่าธรรมเนียมในการออกหนังสือทวงถาม 
ส่วนบัตรสินเชื่อบุคคลและบัตรเครดิตสามารถขอ ผ่อนผันค่างวดและยอดดอกเบี้ยได้ โดยลูกค้าต้องแจ้งความจำนงค์ขอผ่อนผันสินเชื่อ  จากนั้นธนาคารจะผ่อนผันค่างวดหรือค่าธรรมเนียมและยอดดอกเบี้ยจ่าย ณ งวดนั้นๆ โดยจะนำไปสะสมเป็นยอดจ่ายขั้นต่ำตามรอบบัญชีถัดไป ด้านสินเชื่อเคหะไม่ต้องชำระคืนเงินต้นได้นานสูงสุด 12 เดือน  
ด้านผลิตภัณฑ์สินเชื่อเคหะ  ลูกค้าสามารถขอผ่อนผันค่างวดโดยไม่ต้องชำระคืนเงินต้นเป็นเวลานานสูงสุด 12 เดือน  โดยชำระเฉพาะดอกเบี้ย  และ สามารถขอวงเงินกู้เพิ่มได้อีกสูงสุด 1 ล้านบาท แต่เมื่อรวมกับภาระหนี้แล้ว ต้องไม่เกิน 100% ของราคาประเมินเดิม โดยให้ระยะเวลากู้สูงสุด 10 ปี และไม่เกินระยะเวลาสิ้นสุดของสินเชื่อหลัก อัตราดอกเบี้ย ปีที่ 1 เท่ากับ 4.5%ต่อปี หลังจากนั้น คิดดอกเบี้ยเอ็มแอลอาร์ - 0.5% ต่อปี
สำหรับลูกค้าที่เป็นผู้ประกอบการเอสเอ็มอี ที่กำลังประสบปัญหาขาดแคลนวัตถุดิบ การผลิตชลอตัว ยอดขายน้อยลง  รวมถึงปัญหาด้านเงินทุนหมุนเวียน และขาดสภาพคล่อง  ธนาคารฯ จะช่วยเหลือด้วยการเปิดโอกาสให้ลูกค้าที่มีประวัติการชำระเงินกู้อย่างสม่ำ เสมอและทรัพย์สินในการประกอบธุรกิจได้รับความเสียหายโดยตรงหรือขาดรายได้ สามารถยื่นคำขอยกเว้นการชำระคืนเงินต้นได้สูงสุดนาน 1 ปี และถ้ามีความจำเป็นต้องได้รับการช่วยเหลือทางการเงินเพิ่มเติมธนาคารจะ พิจารณาเป็นพิเศษ โดยสนับสนุนสินเชื่อสูงสุด 20% ของวงเงินเดิม หรือสูงสุด 20 ล้านบาท 
ทั้งนี้ ลูกค้าที่ประสบภัยน้ำท่วม สามารถติดต่อสอบถามและขอรับการช่วยเหลือได้ที่สาขาของธนาคารธนชาต และธนาคารนครหลวงไทย หรือ  โทร. 1770